በኖክ ነዳጅ ማደያና በሰላም ባስ ጋራዥ ላይ የቦምብ ጥቃት አድርሰዋል የተባሉ ተከሰሱ
በአዲስ አበባ ከተማ በሚገኙት በኖክ ነዳጅ ማደያና በሰላም ባስ የሕዝብ ማመላለሻ አውቶብስ ጋራዥ ላይ ቦምብ በመጣል ጉዳት አድርሰዋል የተባሉ አምስት ተጠርጣሪዎች፣ ዓርብ ኅዳር 15 ቀን 2010 ዓ.ም. በፌዴራል ከፍተኛ ፍርድ ቤት 19ኛ ወንጀል ችሎት ክስ ተመሠረተባቸው፡፡ ተከሳሾቹ አንተነህ ፋንታሁን፣ ኤርሚያስ አለባቸው፣ አንድነት ፋንታሁን፣ ፍሰሐ እያዩና ብርሃኑ ሞገስ የሚባሉ ሲሆኑ፣ የሽብር ተግባር ወንጀሉን የፈጸሙት አርበኞች ግንቦት ሰባት የተባለውን ድርጅት ዓላማ በመቀጠልና ተልዕኮን ለመፈጸም መሆኑን የፌዴራል ጠቅላይ ዓቃቤ ሕግ የመሠረተው ክስ ያስረዳል፡፡ ተከሳሾቹ በሴል ከተደራጁ በኋላ ኖርዌይ ከሚኖረው ሰለሞን አየለ ከሚባለው የአርበኞች ግንቦት ሰባት አመራር ተልዕኮ በመቀበል፣ በአዲስ አበባ በተለያዩ ክፍላተ ከተሞች የሚገኙ የኖክ ማደያዎች ላይ ቦምብ ለመወርወር ምቹ ሁኔታዎችንና ከፀጥታ ኃይሎች ዕይታ የተሰወረውን አጥንተው እንዲነግሩት ትዕዛዝ መቀበላቸውን ክሱ ያስረዳል፡፡ በመሆኑም ተከሳሾች በየካ ክፍለ ከተማ ለም ሆቴል አካባቢ የሚገኘውን ኖክ የነዳጅ ማደያ በማጥናት አሜሪካ ለሚገኘውና ዳዊት ለሚባለው የድርጅቱ አመራር ሪፖርት ማድረጋቸውን ዓቃቤ ሕግ በክሱ ጠቁሟል፡፡ አመራሩ በሰጣቸው መመርያ መሠረት ተከሳሾቹ በሁለት የአምቦ ውኃ ጠርሙስ ቤንዚን በመሙላት፣ በአቡጀዲ ጨርቅ አፍነው በክብሪት በማያያዝ ወደ ነዳጅ ማደያው እንዲወረውሩ በተሰጣቸው መመርያ መሠረት፣ መስከረም 26 ቀን 2009 ዓ.ም. ከሌሊቱ 8፡45 ሰዓት ላይ መወርወራቸውን በክሱ አብራርቷል፡፡ በሌላ በኩል ተከሳሾቹ በንፋስ ስልክ ላፍቶ ክፍለ ከተማ ወረዳ 8 ልዩ ስሙ ዮሴፍ ቤተ ክርስቲያን አካባቢ በሚገኘው ሰላም ባስ የሕዝብ ማመላለሻ አውቶብስ ጋራዥ ላይ ሐምሌ 13 ቀን 2009 ዓ.ም. ከሌሊቱ 6፡00 ሰዓት ላይ ሁለት ቦምብ በመጣል፣ የሽብር ድርጊት መፈጸማቸውንና ከፍተኛ ጉዳት ማድረሳቸውን ዓቃቤ ሕግ በክሱ ገልጿል፡፡ ተከሳሾቹ በቀጣይም በመንግሥት ተቋማትና በተለይም በፖሊስ ጣቢያዎችና የመንግሥት ተሽከርካሪዎች ላይ ጥቃት ለማድረስ እየተንቀሳቀሱ እያሉ፣ ሰሜን ሸዋ ደብረ ብርሃን ከተማ ውስጥ በቁጥጥር ሥር መዋላቸውን ዓቃቤ ሕግ በክሱ ገልጿል፡፡ ተከሳሾቹ የወንጀል ሕግ አንቀጽ 32 (11ሐ)፣ 38 እና የፀረ ሽብርተኝነት አዋጅ ቁጥር 652/2001 አንቀጽ 3(4) እና አንቀጽ 7(1) ሥር የተደነገገውን በመተላለፋቸው፣ የሽብርተኝነት ድርጊቶችን መፈጸም ወንጀልና መሳተፍ ወንጀል ክስ ተመሥርቶባቸዋል፡፡ 